SL Uradni list Evropske unije C 255/59

Mnenje Evropskega ekonomsko-socialnega odbora o predlogu uredbe Sveta o začasni opustitvi avtonomnih dajatev skupne carinske tarife na uvoz nekaterih industrijskih izdelkov v avtonomni regiji Madeira in Azori

(COM(2009) 370 konč. - 2009/0125 (CNS))

(2010/C 255/10)

Glavni poročevalec: g. SOARES

Svet Evropske unije je 7. septembra 2009 sklenil, da v skladu s členom 262 Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o naslednjem dokumentu:

Predlog uredbe Sveta o začasni opustitvi avtonomnih dajatev skupne carinske tarife na uvoz nekaterih industrijskih izdelkov v avtonomni regiji Madeira in Azori

COM(2009) 370 konč. - 2009/0125 (CNS).

Predsedstvo Evropskega ekonomsko-socialnega odbora je 17. novembra 2009 strokovno skupino za enotni trg, proizvodnjo in potrošnjo zadolžilo za pripravo dela na tem področju.

Evropski ekonomsko-socialni odbor je v skladu s členom 20 poslovnika na 458. plenarnem zasedanju 16. in 17. decembra 2009 (seja z dne 17. decembra) za glavnega poročevalca imenoval g. SOARESA ter mnenje sprejel s 133 glasovi za in 2 glasovoma proti.

1. Sklepi in priporočila

1.1 Odbor se strinja s predlogom uredbe, ki ga je predstavila Komisija.

1.2 Odbor meni, da je zato, ker imajo Azorski otoki in Madeira status najbolj oddaljenih regij, sprejetje ukrepov za podporo razvoju lokalnega gospodarstva, ki je tradicionalno skoraj izključno odvisno od prihodkov od turizma, popolnoma upravičeno. Trenutno druge regije s statusom najbolj oddaljenih regij, kot so Kanarski otoki, prav tako uživajo ugodnosti podobnega sistema.

1.3 Predlagani ukrepi naj bi spodbujali ohranjanje in razvoj drugih gospodarskih dejavnosti, ki niso neposredno povezane s turizmom, ter s tem prispevali k stabilizaciji in ohranitvi delovnih mest na lokalni ravni, da bi bila manj izpostavljena nihanjem v sektorju turizma.

1.4 Odbor meni, da je ta ukrep pozitiven za gospodarski razvoj te regije in za ohranitev delovnih mest na lokalni ravni.

2. Povzetek predloga uredbe Komisije

2.1 Področje uporabe

2.1.1 Komisija predlaga začasno opustitev avtonomnih dajatev, uvedenih na podlagi skupne carinske tarife, ki se v avtonomnih regijah Madeira in Azori uporabljajo pri uvozu nekaterega blaga za kmetijsko, trgovinsko in industrijsko uporabo (natančneje določeno v Prilogi 1) kot tudi pri uvozu nekaterih surovin, delov in komponent za kmetijsko uporabo, industrijsko predelavo ali vzdrževanje (natančneje določeno v Prilogi II).

2.1.2 Lokalne družbe na otokih bodo morale končno blago uporabljati najmanj dve leti, preden se bo lahko prosto prodajalo drugim družbam s sedežem na drugem delu carinskega območja Evropske skupnosti.

2.1.3 Surovine, dele in komponente bo treba na otokih uporabljati za kmetijske namene, industrijsko predelavo in vzdrževanje.

2.1.4 Da se prepreči vsakršna zloraba ali sprememba v tradicionalnih trgovinskih tokovih tega blaga, je določeno, da je treba opraviti nadzor končne uporabe.

2.2 Trajanje

Predlagana opustitev dajatev zajema obdobje od 1. januarja 2010 do 31. decembra 2019.

2.3 Posebnost tega ukrepa v primerjavi s prej veljavno shemo

2.3.1 Do ugodnosti iz tega ukrepa so upravičeni vsi gospodarski subjekti s sedežem na ozemlju navedenih regij.

2.3.2 Do nedavnega se je na podlagi Uredbe Sveta (EGS) št. 1657/93 ta ukrep nanašal samo na subjekte v prostih conah Azorov in Madeire. Ta uredba je prenehala veljati 31. decembra 2008, ne da bi dosegla prvotno predvidene učinke, zato se je Komisija na predlog regionalnih oblasti Azorskih otokov in Madeire ter ob podpori portugalske vlade odločila, da v novi uredbi predlaga razširitev področja uporabe na vse gospodarske subjekte s sedežem na teh ozemljih.

2.4 Pravna podlaga

Pravna podlaga je člen 299(2) PES.

2.5 Upravičenost tega ukrepa

Namen tega ukrepa je podpreti tiste gospodarske panoge, ki niso neposredno odvisne od prihodkov iz turizma, da bi se lahko tako do neke mere izravnala nihanja v turističnem sektorju in s tem stabilizirala zaposlenost na lokalni ravni.